《半江遇风涛其势危甚晚示同舟》
宋代·赵蕃

言归固多欣，值险辄大怖。
方趋顺风捷，忽与奔涛遇。
得非蛟龙争，无乃雷霆怒。
我舟仅如掌，我命且如缕。
何止失人色，殆欲成狼顾。
神明力扶持，生死费调护。
平生素多艰，安坐乃其处。
便哦归来辞，勿草远游赋。
同行信同忧，相唁劳相谕。
急反浪头魂，还寻酒中趣。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。